**Mikko Palomäki** (s. 31. tammikuuta 1982 Oulu) on suomalainen uransa lopettanut jääkiekkopuolustaja. Hän pelasi SM-liigassa yhteensä 309 runkosarjaottelua tehopistein 14+14=28 ja keräten 209 jäähyminuuttia sekä kahdeksan playoff-ottelua tehopistein 1+1=2 ja keräten kahdeksan jäähyminuuttia.

Ura
---

### Seuraura

Palomäki aloitti jääkiekon vanhempana F-juniorina Muhoksen Jääklubissa. Kolmen siellä pelatun kauden jälkeen hän pelasi vuoden LiMu HT:ssa. Sen jälkeen Palomäki siirtyi Oulun Kärppiin, jossa hän voitti B-nuorten Suomenmestaruuden keväällä 2000. Palomäki nousi Kärppien SM-liigarinkiin yllättäen kaudella 2001–2002, jolloin hän pelasi SM-liigassa 23 runkosarjaottelua jääden niissä ilman tehopisteitä. Palomäki pelasi varsinkin kevätkautensa suurimmaksi osaksi vielä A-nuorissa. Hän teki kauden päätteeksi kolmivuotisen jatkosopimuksen Kärppien kanssa.

Kaudesta 2002–2003 Palomäki pelasi noin puolet lainalla Mestiksen nousijajoukkue Kajaanin Hokissa seuran ja Kärppien välisen yhteistyön myötä. Hän pelasi Kärppien SM-liigajoukkueessa kauden aikana kaikkiaan 22 runkosarjaottelua ja voitti SM-hopeaa, mutta Palomäki siirtyi kuitenkin jo tammikuussa 2003 loppukaudeksi Hokkiin. Kauden 2003–2004 hän pelasi lähes kokonaan Hokissa, jota Palomäki edusti edelliskauden tapaan kauden loppuun asti. Hän pelasi kauden aikana SM-liigassa yhdeksän runkosarjaottelua jääden niissä ilman tehopisteitä. 

Alkukaudella 2004–2005 Palomäki pelasi Kärpissä yhdeksän runkosarjaottelua. Hän teki niissä yhden ja liigauransa ensimmäisen maalin 7. marraskuuta 2004 Porin Ässiä vastaan. Palomäen lopullinen murtautuminen Kärppien liigajoukkueeseen jäi kuitenkin tekemättä NHL:n työsulunkin takia tulleiden vahvistusten myötä. Hän pelasikin suurimman osan syyskaudestaan lainalla Hokissa, kunnes teki tammikuussa 2005 loppukauden kattavan sopimuksen Saimaan Pallon kanssa. Maaliskuussa Palomäki teki 1+1-vuotisen jatkosopimuksen joukkueen kanssa.

Kausi 2005–2006 oli Palomäelle ensimmäinen kokonainen SM-liigassa ja se toi hänelle 54 runkosarjaottelussa tehot 4+4=8 ja kahdeksassa playoff-ottelussa tehot 1+1=2. Tammikuussa 2006 SaiPa käytti Palomäen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2006–2007 Palomäki teki SM-liigan yhden kauden piste-ennätyksensä tehoilla 4+6=10. 

Palomäki siirtyi kaudeksi 2007–2008 kolmivuotisella sopimuksella Hämeenlinnan Pallokerhoon. Hänen kautensa osoittautui kuitenkin pettymykseksi ja Palomäen tehotilasto näytti lukemaa –24. Hän pelasi kolmesta sopimuskaudestaan lopulta vain yhden, kun HPK purki Palomäen sopimuksen elokuussa 2008. Hän siirtyi kauden 2008–2009 kynnyksellä kymmenen ottelun mittaisen koeajan kautta Porin Ässiin. Keväällä 2009 joukkue ajautui liigakarsintoihin, joiden jäähypörssin voiton Palomäki jakoi 41 minuutillaan joukkuetoverinsa Derek Damonin kanssa. Hän jatkoi Ässissä myös kaudella 2009–2010, jolloin hän pelasi myös kaksi ottelua lainalla Savonlinnan Pallokerhossa tammikuussa 2010.

Elokuussa 2010 Palomäki teki vuoden mittaisen sopimuksen Suomi-sarjajoukkue HC Luvian kanssa. Kaudeksi 2011–2012 joukkueen nimeksi tuli HC Satakunta.

### Maajoukkueura

Palomäki edusti Mestis-maajoukkuetta sekä joulukuussa 2003 että 2004.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2001–2002 | Kärpät | SM-liiga | 23 | 0 | 0 | 0 | 8 | – | – | – | – | – |
| 2002–2003 | Hokki | Mestis | 15 | 2 | 3 | 5 | 10 | 3 | 0 | 0 | 0 | 4 |
|  | Kärpät | SM-liiga | 22 | 0 | 0 | 0 | 4 | – | – | – | – | – |
| 2003–2004 | Hokki | Mestis | 36 | 4 | 3 | 7 | 34 | 4 | 0 | 3 | 3 | 0 |
|  | Kärpät | SM-liiga | 9 | 0 | 0 | 0 | 0 | – | – | – | – | – |
| 2004–2005 | Hokki | Mestis | 18 | 4 | 7 | 11 | 6 | – | – | – | – | – |
|  | Kärpät | SM-liiga | 9 | 1 | 0 | 1 | 6 | – | – | – | – | – |
|  | SaiPa | SM-liiga | 15 | 2 | 1 | 3 | 20 | – | – | – | – | – |
| 2005–2006 | SaiPa | SM-liiga | 54 | 4 | 4 | 8 | 36 | 8 | 1 | 1 | 2 | 8 |
| 2006–2007 | SaiPa | SM-liiga | 51 | 4 | 6 | 10 | 50 | – | – | – | – | – |
| 2007–2008 | HPK | SM-liiga | 45 | 1 | 2 | 3 | 30 | – | – | – | – | – |
| 2008–2009 | Ässät | SM-liiga | 51 | 2 | 1 | 3 | 14 | – | – | – | – | – |
| 2009–2010 | SaPKo | Mestis | 2 | 1 | 1 | 2 | 0 | – | – | – | – | – |
|  | Ässät | SM-liiga | 30 | 0 | 0 | 0 | 41 | – | – | – | – | – |
| 2010–2011 | HC Luvia | Suomi-sarja | 32 | 5 | 9 | 14 | 36 | – | – | – | – | – |
| 2011–2012 | HC Satakunta | Suomi-sarja | 29 | 2 | 5 | 7 | 16 | – | – | – | – | – |
| 2012–2013 | HC Satakunta | Suomi-sarja | 17 | 3 | 3 | 6 | 8 | – | – | – | – | – |
| 9 kautta | yhteensä | SM-liiga | 309 | 14 | 14 | 28 | 209 | 8 | 1 | 1 | 2 | 8 |
| 4 kautta | yhteensä | Mestis | 71 | 11 | 14 | 25 | 50 | 7 | 0 | 3 | 3 | 4 |
| 3 kautta | yhteensä | Suomi-sarja | 78 | 10 | 17 | 27 | 60 | – | – | – | – | – |

Lähteet
-------

* Mikko Palomäki The Internet Hockey Databasessa (englanniksi)
* Mikko Palomäki Eurohockey-sivustolla (englanniksi)
* Mikko Palomäki *Elite Prospects*. Everysport Media Group AB.  (englanniksi)

### Viitteet

1. ↑  Silvennoinen, Anssi: Ylijäämälauma kukisti miljoonajoukkueen  28.3.2006. Jatkoaika.com. Viitattu 1.9.2013.
2. ↑  Moilanen, Mika: Mikko Palomäki – liigatasoinen Mestis-puolustaja  5.3.2004. Jatkoaika.com. Viitattu 28.10.2012.
3. ↑  Heikkinen, Kari: Kärpät 2001–2002 – pelaaja-arvostelut  25.5.2002. Jatkoaika.com. Viitattu 28.10.2012.
4. 1 2  EliteProspects
5. ↑  Uusia pelaajia Kajaaniin  15.1.2003. Jatkoaika.com. Viitattu 28.10.2012.
6. ↑  Tilastot – SM-liiga  7.11.2004. SM-liiga. Viitattu 28.10.2012. [vanhentunut linkki]
7. ↑  Mikko Palomäki Lappeenrantaan  22.1.2005. Jatkoaika.com. Viitattu 28.10.2012.
8. ↑  Palomäki jatkaa SaiPassa, Selin ja Myllys valmennusrinkiin, Pekkala lopettaa  11.3.2005. Jatkoaika.com. Viitattu 28.10.2012.
9. ↑  SaiPa julkaisi kolme jatkosopimusta  20.1.2006. Jatkoaika.com. Viitattu 28.10.2012.
10. ↑  HPK julkaisi tukun sopimuksia – Kerhoon seitsemän uutta pelaajaa  13.4.2007. Jatkoaika.com. Viitattu 28.10.2012.
11. ↑  Peltonen, Miika: Lähinnä palveluspoikia – ritareiden kevättodistukset  14.4.2008. Jatkoaika.com. Viitattu 28.10.2012.
12. ↑  HPK:n ryhmä kaventui  20.8.2008. Jatkoaika.com. Viitattu 28.10.2012.
13. ↑  Palomäki ja Callander Ässien testiin  8.9.2008. Jatkoaika.com. Viitattu 28.10.2012.
14. ↑  SaPKo lainaa Ässien Palomäkeä  12.1.2010. Jatkoaika.com. Viitattu 28.10.2012.
15. ↑  Palomäki siirtyy Suomi-sarjaan  12.8.2010. Jatkoaika.com. Viitattu 28.10.2012.
16. ↑  Mestismaajoukkue Ranskaan  11.12.2003. Jatkoaika.com. Viitattu 28.10.2012.
17. ↑  Mestis-maajoukkue savolaisten johdolla Ranskaan  15.12.2004. Jatkoaika.com. Viitattu 28.10.2012.